فثاني جلسة فالقضية، أجلات المحكمة الابتدائية بسيدي قاسم محاكمة ، مول الباج اللي حط مقتطف ديال لايف الممثل عبد اللطيف نحيلة مع المتحولة صوفيا طالوني، اللي سباتو فيه هذ الأخيرة وشهرات بيه. وحسب ملف الجلسة، اللي اطلعات “كود” على نسخة منه، فالنيابة العامة حددات التهمة الرئيسية الموجهة للمعني بالأمر ف”توزيع صورة شخص وأقوال صدرت بشكل سري دون موافقته”، على عكس ما جاء فشكاية نحيلة اللي تكلم فيها على إرفاق الفيديو بعبارات كتحرض على العنف. وتحدد تاريخ الجلسة المقبلة ف20 ماي الحالي، واللي ممكن تحمل تطورات ومفاجآت جديدة. والمتهم كتتم متابعتو فحالة اعتقال، وتم إيداعو حبس أوطيطة فسيدي قاسم. وللإشارة فهذ خونا حط فالباج ديالو مقتطف من لايف كانت دارتو صوفيا طالوني مع “نحيلة”، وكانت عايراتو فيه وشهرات بيه واتهماتو بأمور ماكايناش، وهذشي جبد عليه بزاف دالمشاكل مع المحيط ديالو. ومنين مشا نحيلة يديكلاري بمول هذ الباج، لقى راسو حتى هو متابع حتى هو بتهمة خرق حالة الطوارئ الصحية، بحكم أنه جا للكوميسارية بورقة خاوية ديال الخروج الاستثنائي، وتمت متابعتو بتهمة إهانة موظف، وهي التهمة اللي كان نكرها بشدة، فتصريح سابق ليه مع “كود”. 
لإعداد الدفاع.. تأجيل جلسة محاكمة مول الباج اللي حط فيديو تشهير صوفيا طالوني بنحيلة.. والتهمة الموجهة ليه: نشر صور وأقوال بدون موافقة صاحبها